b'\n_START_ARTICLE_\nSlovensko stalno gledali\xc5\xa1\xc4\x8de, Trst\n_START_PARAGRAPH_\nSlovensko stalno gledali\xc5\xa1\xc4\x8de  (kratica SSG, italijansko Teatro Stabile Sloveno) je dramsko gledali\xc5\xa1\xc4\x8de zamejskih Slovencev v Trstu, ki se je rodilo iz pepela Slovenskega gledali\xc5\xa1\xc4\x8da. Slednje je delovalo na za\xc4\x8detku 20. stoletja v Narodnem domu v Trstu, ki so ga fa\xc5\xa1isti za\xc5\xbegali leta 1920. Od sezone 1902-03, ko je bilo ustanovljeno slovensko Dramati\xc4\x8dno dru\xc5\xa1tvo, do sezone 1919-20, ko je bilo njegovo delovanje onemogo\xc4\x8deno, \xc2\xa0je gledali\xc5\xa1\xc4\x8de uprizorilo 245 dramskih del. V \xc4\x8dasu fa\xc5\xa1izma je ve\xc4\x8dina igralcev zbe\xc5\xbeala v Jugoslavijo, najve\xc4\x8d se jih je ustalilo v Mariboru, med njimi Elvira Kralj, Valo Bratina, Just Ko\xc5\xa1uta, Rade Pregarc, Ema Starc, Rado Nakrst, Danilo Turk - Joco, re\xc5\xbeiser Jo\xc5\xbee Babi\xc4\x8d in drugi. _NEWLINE_Delovanje se je spet za\xc4\x8delo leta 1945, od takrat deluje SSG nepretrgoma, poklicni igralci uprizarjajo predvsem slovenske igre. Poslanstvo slovenskega tr\xc5\xbea\xc5\xa1kega se skozi zgodovino spreminja in \xc4\x8de je bila od nekdaj njegova vloga povezana s slovenskim kulturnim \xc5\xbeivljenjem v zamejstvu, igra gledali\xc5\xa1\xc4\x8de danes pomembno vlogo pri povezovanju slovenske in italijanske kulture ter ohranjanju slovenstva. Program vklju\xc4\x8duje tudi predstave za otroke, lastno produkcijo, koprodukcijske predstave in predstave gostujo\xc4\x8dih slovenskih ustvarjalcev. Je eno izmed osmih italijanskih gledali\xc5\xa1\xc4\x8d s statusom stalnega gledali\xc5\xa1\xc4\x8da (\xc2\xbbteatro stabile\xc2\xab). Danes ima SSG svoj sede\xc5\xbe v kulturnem domu v ulici Petronio 4 v Trstu. Zgradba ima veliko dvorano ima 530 sede\xc5\xbeev in Mali oder s 100 sede\xc5\xbei.'